Украйна обвини Запада в двойни стандарти заради " Северен поток - 2 " Секретарят на Съвета за национална сигурност на Украйна Александър Турчинов смята , че Западът демонстрира политика на двойни стандарти в отношението си към газопровода " Северен поток - 2 " , съобщават украинските медии . " Все повече и повече ( западни ) политици изтъкват , че техните страни са уморени от санкциите , и предлагат да ги отменят , да ги ограничат . Т . е . Украйна не се е изморила от кръвта и болката , които изпитва всеки , а нашите партньори са уморени от санкциите , които всъщност действат като защита за същата тази Европа " , изтъкна Турчинов . В този контекст , по думите му , газопроводът " Северен поток - 2 " е крещящ пример за двойни стандарти в Европа . " От една страна , те официално говорят за разширяване на санкциите , а от друга страна , те помагат за осъществяването на икономическите стратегически интереси на Русия , което зачерква всички развития , осъществени през последните четири години " , изтъкна Турчинов . Проектът " Северен поток - 2 " включва строителството на две тръби с обща мощност 55 млрд . куб . м годишно от руското крайбрежие на Балтийско море до Германия . Новият газопровод ще бъде построен успоредно на действащия " Северен поток " . Няколко страни са против проекта . На първо място Украйна , която се опасява от загубата на приходи от транзита на руски газ , и САЩ , които имат амбициозни планове да изнасят втечнен газ ( LNG ) за Европа .